text: Tað tók ikki leingi frá tí at Símin Pauli Sivertsen, stjóri á Bergfrost, gjørdist varugur við risastóru vørugoymslu komplexið Springfield Underground—til hann, saman við tveimum medarbeiðarum, avgjørdi at fara yvir til Missouri í USA at hyggja nærri.
text: #000001
text: Missouri liggur í Midwest økinum og hevur sum vera man onga beinleiðis atgongd til sjógvin. Kontrasturin við Føroyar kann í so máta neyvan gerast størri, og frástøðan millum Føroyar og Missouri er umleið sum hálva jørðina runt. Og tó—Springfield Underground og Bergfrost hava eitt og annað til felags við tunlum og goymslu av matvørum fyri ídnaðarkundar.
text: #000002
text: Har var okkurt serligt við fyritøkuni í Springfield í Missouri sum gjørdi Símin Paula forvitnan. “Hetta sá hugtakandi út og eg kendi at tað kundi verið av áhuga fyri okkum so ella so,” minnist Símin Pauli. “Vit fingu samband við tey, og tey vóru bæði fryntlig og fyrikomandi, og áðrenn vit vistu av sótu vit í flogfari á veg yvir at vitja.”
text: #000003
text: ĺ Bergfrost ferðabólkinum saman við Símin Paula vóru eisini rakstrarleiðarin John K. Simonsen og goymslumaðurin Bárur Andreasen. Teir komu til Missouri fyrst í juni 2022, og vórðu móttiknir sum serligir gestir úr fjarskotnum landi og vístir runt í tí risastóra Springfield Underground goymslu anlegginum og sluppu at hitta leiðandi starvsfólk og eigarar.
text: #000004
text: “Vit blivu púra ovfarnir av hvussu stórt hetta anleggið hjá teimum er og av øllum logistikkinum og hvussu umfatandi virksemið er,” sigur Símin Pauli. “Bara sum eitt dømi, tann dagin vit komu har høvdu tey eini 120 milliónir fesk egg í tí einu høllini, øll sjálvandi nýliga komin inn og á veg út aftur longu innan fáar dagar; tey hava bert eina 7-daga livitíð á handilshillunum. Eg havi aldri í lívinum sæð so nógv egg; tað hevði svarað til eini 2.400 egg fyri hvønn einasta íbúgva í Føroyum.”
text: #000006
text: Og egg er bert eitt dømi av mongum; eitt nú er tað væl kent har á leiðunum at mongdirnar av ostum í kølitunlunum har eru øgiligar.
text: #000007
text: “Vit vóru glaðir fyri at hitta leiðandi fólk í Erlen Group,” leggur Símin Pauli afturat. “Vit hava hópin av felags áhugamálum, og amerikanararnir vóru imponeraðir tá vit greiddu frá og høvdu eina framløgu um okkara frostgoymslu, hóast tað at okkara anlegg er munandi minni samanborið við teirra.”
text: #000008
text: Eitt vítt umfang av góðsi og vørum íroknað alskyns matvørur liggja til eina og hvørja tíð á goymlu inni hjá Springfield Underground. Komplexið, sum upprunaliga var eitt grótbrot frá 1950unum, hevur verið í vinnu í meira enn 50 ár. Staðið umfatar næstan 300.000 fermetrar av plássi til leigu, spreitt yvir eina røð av stórum sektiónum og hallum undir jørð. Temperatururin í køli- og frystigoymslunum liggur úr minus 29 til pluss 13 stig Celsius.
text: #000009
text: Anleggið hevur næstan 5 kilometrar av upplýstum vegi til lastbilar og umleið 3,8 km av jarnbreyt uttan fyri tunlarnar umframt 1,1 km jarnbreyt inni í tunlunum og ikki færri enn 11 steðgipláss fyri góðstok.
text: #000010
text: So mikið sum 400 lastbilar um dagin vitja anleggið. Tvær umlastingarparkir fyri trailarar og 224 terminalhurðar til lastbilar og trailarar eru við til at gera tað smidligt fyri vøruflutning inn og úr tunlunum. Springfield Underground liggur mitt í hjartanum av teimum stóru flutningsleiðunum upp og niður og tvørtur um alt USA—anleggið liggur beint við motorvegirnar Interstate 44 and US-65 umframt høvuðslinjuna hjá BNSF Railway tokunum.
text: #000011
text: “Tað var bæði upplýsandi og læruríkt at síggja hvussu tey arbeiða og hvussu teirra virksemi er lagt til rættis, og hvussu teirra virðisketa hongur saman,” sigur Símin Pauli víðari.
text: #000012
text: Eitt av systirfeløgunum hjá Springfield Underground er ein almenn goymslutænasta fyri matvørur, við meira enn 283.000 kubikkmetrum av goymsluplássi 30 metrar undir jørð. Eitt annað av teirra feløgum er BNSF-góðkendur umlastingarfasilitetur ið eisini kann veita turr-, køli- og frostgoymslu á staðnum. Eitt annað systirfelag fæst við at menna og byggja ídnaðarparkir aðrastaðni enn í tunlunum, við fokus á framleiðslu, goymslu, triðjaparts logistikkveitarar og e-handil.
text: #000013
text: Kjarnin í vinnuvirkseminum hjá Erlen Group er í grundini fastognir, men alt byrjaði við útvinning av kálksteini í 1955. Eitt av tveimum grótvirkjum veitir byggiídnaðinum og landbúnaðinum í býnum Joplin og har um leiðir vørur úr kálksteini. Hitt grótvirkið hevur líknandi virksemi í Springfield og har um leiðir.
text: #000014
text: “Hetta er eitt áhugavert vinnuhugtak,” heldur Símin Pauli. “Fyrst útvinna tey grótið, so framleiða tey vørur úr tí, so sum kálksteinar og kálkskerv ið tey selja til byggimarknaðin og til landbúnaðarmarknaðin, og síðan brúka tey tunlarnar frá lidnum útgrevstrum til at byggja stór goymsluanlegg og vøruhotell, og leggja so fleiri ídnaðartænastur afturat.”
text: #000015
text: Símin Pauli sigur seg vóna at síggja umboð fyri Erlen Group í Føroyum áðrenn langt um líður. “Eg haldi vit hava nógv at tosa um.”
text: #000016